AaB møder i sæsonens sidste kamp SønderjyskE. Her kan de med stor sandsynlighed fejre en 6. plads i Superligaen. En placering, der ifølge holdets anfører er acceptabelt. - Det kendetegner vores sæson meget godt, at vi ender midt i det hele. Det har været meget svingende, så det er meget fint at blive nummer seks, siger Thomas Augustinussen til bold.dk. Augo ved da også godt, hvorfor holdet ikke ender højere. - Kigger man på vores spillermateriale, så tror jeg, at de fleste vil være meget tilfredse med en sjetteplads. Men jeg havde da håbet på en femteplads, så vi skulle spille europæisk, siger Thomas Augustinussen til bold.dk. Sjettepladsen i Superligaen medfører udover flere præmiepenge også en ekstra hjemmekamp i næste sæson AaB havde store problemer sidste år, og endte med nød og næppe på 10. pladsen. Årene før det blev det til en femte- og en syvendeplads. I 2008 vandt man mesterskabet. AaB får 6. pladsen, hvis de vinder mod SønderjyskE. Eller med en uafgjort eller smalt nederlag, hvis Silkeborg samtidig mister point til FCK, der har endnu mere brug for pointene i mesterskabsdysten. Samtlige kampe spilles samtidig klokken 20 i aften. SønderjyskE - AaB kan ses på DR2.

Opsummering:
Sæsonen lakker mod enden. Og hvis det ender med en sjetteplads til AaB, er holdets anfører tilfreds.